ระเบียบสำนักงานกลางชั่งตวงวัด ว่าด้วย การกำหนดแบบมาตรา และการจัดหาหรือสร้างห้องปฏิบัติการหรือสถานที่ ของผู้ขออนุญาตเป็นผู้ตรวจสอบและให้คำรับรองเครื่องวัดความยาว พ.ศ. 2549

ระเบียบสำนักงานกลางชั่งตวงวัด
ระเบียบสำนักงานกลางชั่งตวงวัด
ว่าด้วย
การกำหนดแบบมาตรา และการจัดหาหรือสร้างห้องปฏิบัติการหรือสถานที่
ของผู้ขออนุญาตเป็นผู้ตรวจสอบและให้คำรับรองเครื่องวัดความยาว
พ.ศ.
๒๕๔๙
 

เพื่อกำหนดให้ผู้ผลิตเครื่องวัดความยาวชนิดสายแถบโลหะม้วนกลับอัตโนมัติ
ชนิดสายแถบที่ทำด้วยใยแก้วสังเคราะห์ ชนิดบรรทัดตรง ผู้ซึ่งประสงค์จะขออนุญาตเป็นผู้ตรวจสอบและให้คำรับรองเครื่องวัดความยาวที่ตนผลิตต้องปฏิบัติตามหลักเกณฑ์ที่กฎกระทรวงกำหนด

อาศัยอำนาจตามความในมาตรา ๖ (๕) แห่งพระราชบัญญัติมาตราชั่งตวงวัด
พ.ศ. ๒๕๔๒ และความในข้อ ๕ (๑) และข้อ ๕ (๒) ของกฎกระทรวง กำหนดหลักเกณฑ์ปฏิบัติสำหรับผู้ประกอบธุรกิจเกี่ยวกับการชั่งตวงวัด
พ.ศ. ๒๕๔๔ ออกตามความในพระราชบัญญัติมาตราชั่งตวงวัด พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย อธิบดีกรมการค้าภายในจึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบสำนักงานกลางชั่งตวงวัด
ว่าด้วยการกำหนดแบบมาตราและการจัดหาหรือสร้างห้องปฏิบัติการหรือสถานที่ของผู้ขออนุญาตเป็นผู้ตรวจสอบและให้คำรับรองเครื่องวัดความยาว
พ.ศ. ๒๕๔๙

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ผู้ผลิตเครื่องวัดความยาวชนิดสายแถบโลหะม้วนกลับอัตโนมัติ
ชนิดสายแถบที่ทำด้วยใยแก้วสังเคราะห์ ชนิดบรรทัดตรง ต้องจัดให้มีเครื่องวัดความยาวชนิดบรรทัดตรง
พิกัดกำลังไม่น้อยกว่า ๒ เมตร ที่มีชั้นความเที่ยง ๑ และต้องได้รับการสอบเทียบรับรองความถูกต้องจากสำนักชั่งตวงวัด
อย่างน้อยทุกๆ ๒ ปี เพื่อใช้เป็นแบบมาตราสำหรับใช้ตรวจสอบความเที่ยงของเครื่องวัดความยาว

ข้อ ๔ ผู้ผลิตเครื่องวัดความยาวต้องดูแลรักษาแบบมาตราตามข้อ
๓ ให้มีสภาพใช้งานได้ทุกขณะ

ข้อ ๕ ผู้ผลิตเครื่องวัดความยาวต้องจัดหาหรือสร้างห้องปฏิบัติการหรือสถานที่พร้อมอุปกรณ์ที่จำเป็นไว้สำหรับใช้ตรวจสอบและให้คำรับรองเครื่องวัดความยาว
โดยมีลักษณะทั่วไปดังนี้
(๑) เป็นห้องปฏิบัติการหรือสถานที่ที่มีสภาพมั่นคงถาวร
แข็งแรง ปลอดภัย และถูกต้องตามแบบแปลนแผนผังและรายการที่ยื่นคำขอต่ออธิบดี และตั้งอยู่ในบริเวณที่มีทางคมนาคมไปมาสะดวกกับที่ตั้งของสำนักงานกลางหรือสำนักงานสาขา
(๒) มีพื้นที่ปฏิบัติงานที่เหมาะสมพอเพียงที่จะติดตั้งโต๊ะหรือแท่นทดสอบความเที่ยงของเครื่องวัดความยาว
(๓) มีโต๊ะหรือแท่นทดสอบความเที่ยงของเครื่องวัดความยาวที่ความยาวของโต๊ะหรือแท่น
ต้องไม่น้อยกว่า ๕ เมตร เพื่อใช้ในการปฏิบัติงานตรวจสอบความเที่ยงของเครื่องวัดความยาว
โดยต้องจัดให้มีจำนวนที่เพียงพอและเหมาะสมกับ ชนิด จำนวนของเครื่องวัดความยาวที่ตนผลิต
(๔) มีระบบไฟฟ้าส่องสว่างที่พอเพียง
(๕) มีอุปกรณ์ เครื่องมือช่าง ที่จำเป็น และเพียงพอ

ข้อ ๖ ให้อธิบดีกรมการค้าภายในเป็นผู้รักษาการตามระเบียบนี้


ประกาศ
ณ วันที่ ๓ กรกฎาคม พ.ศ. ๒๕๔๙
ศิริพล
ยอดเมืองเจริญ
อธิบดีกรมการค้าภายใน












นันทนา/ผู้จัดทำ
๒๒ สิงหาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๘๖ ง/หน้า ๗๗/๙ สิงหาคม ๒๕๔๙